المعتز باللہ

المعتز باللہ (پیدائش: 847ء– وفات: جولائی/ اگست 869ء) خلافت عباسیہ کا تیرھواں خلیفہ تھا جس نے 865ء سے 869ء تک حکومت کی۔ معتز باللہ کو انتشار سامراء کے خلفائے عباسیہ میں شمار کیا جاتا ہے۔ اُس کے مختصر ترین عہد حکومت میں شورشیں اور بغاوتیں عام رہیں۔ ترک امرا کی بے جا مداخلت کے سبب خلفاء کٹھ پتلی بن کر رہ چکے تھے، معتز بھی اِن میں سے ایک تھا۔ 869ء میں ترکوں نے اُسے قتل کر دیا۔

 نام و نسب 
معتز کا نام محمد اور بقول دوسرے اقوال کے زبیر تھا۔ کنیت ابو عبد اللہ اور خطاب المعتز باللہ تھا۔ معتز کی والدہ فاطمہ خاتون بنت فتح ابن خاقان تھی جبکہ والد المتوکل علی اللہ خلیفہ عباسی تھا۔

 پیدائش 
معتز کی پیدائش 232ھ/ 847ء میں سامراء میں ہوئی۔ اُس کی والدہ ایک رومیہ اُم ولد قبیحہ تھی۔جلال الدین سیوطی: تاریخ الخلفاء، ص 654، تذکرہ المعتز باللہ العباسی، مطبوعہ لاہور، 1997ء۔ معتز کا قد دراز، بدن فربہ، خوبصورت بلند ناک، چہرہ گولائی میں ہنس مکھ، رنگت سفید سرخی مائل، گھنگریالے بال سیاہ، گھنی داڑھی، دونوں آنکھیں خوبصورت، بھنویں تنگ تھیں۔ابن جریر طبری: تاریخ طبری، جلد 7، ص 193۔ابن کثیر: البدایۃ والنہایۃ، جلد 11، ص 50، تذکرہ تحت واقعات سنۃ 255ھ، مطبوعہ لاہور۔ خلفائے عباسیہ میں اِس قدر حسین خلیفہ کی مثال بعد میں نہیں ملتی۔شاہ معین الدین احمد ندوی: تاریخ اسلام، تذکرہ خلافت معتز باللہ العباسی، ص 235۔ مطبوعہ لاہور، 2004ء۔مفتی زین العابدین سجاد میرٹھی/ مفتی انتظام اللہ شہابی اکبرآبادی: تاریخ ملت، جلد 2، ص 378۔ مطبوعہ لاہور، 1991ء۔ علی بن حرب محدث سے علم حدیث کی تحصیل کی۔ علی بن حرب کا قول ہے کہ: میں نے معتز سے زیادہ خوبصورت کوئی خلیفہ نہیں دیکھا۔جلال الدین سیوطی: تاریخ الخلفاء، ص 397۔ مطبوعہ لاہور

 عہد خلافت 
 مزید دیکھیے : انتشار سامراء
عباسی خانہ جنگی (865ء-866ء) کے دوران المستعین باللہ نے 5 فروری 865ء کو اپنی دستبرداری ظاہر کی اور معتز کو رِدائے خلافت و مہر خلافت سونپ دی۔ جمعہ کے خطبہ میں معتز کے نام کا خطبہ پڑھا گیا۔ابن کثیر: البدایۃ والنہایۃ، جلد 11، ص 39، تذکرہ تحت واقعات سنۃ 252ھ، مطبوعہ لاہور۔

 وزارت و نائب سلطنت 
252ھ میں جب معتز تخت نشیں ہوا تو اُسی سال اشناس ترکی فوت ہوا جسے الواثق باللہ نے نائب سلطنت بنایا تھا۔ اشناس ترکی کے ترکہ میں پچاس ہزار دینار تھے جسے معتز نے حکومتی مال میں جمع کر لیا۔ علی بن محمد بن عبد اللہ بن طاہر کو خلعت دے کر وزارت و نیابتِ سلطنت سے نوازا، دو تلواریں اُس کی کمر پر باندھی گئیں۔ کچھ مدت بعد اُسے بھی معزول کر دیا اور معتز نے اپنے بھائی ابو احمد کو نائب سلطنت بنایا، اُس کے سر پر چاندی کا تاج رکھا گیا اور جواہرات کا طرہ لگایا گیا اور دو تلواریں کمر سے باندھی گئیں۔ ابو احمد کو معزول کرنے کے بعد بغاء الصغیر الشرابی کو نائب سلطنت بنایا مگر اُس نے ایک سال بعد بغاوت کردی اور معتز کے حکم سے اُسے قتل کر دیا گیا، اُس کا سر سامراء اور بغداد میں سر عام لٹکایا گیا۔

 عہد خلافت کے متفرق واقعات 

 252ھ 
 بروز بدھ 3 شوال 252ھ/ 16 اکتوبر 865ء کو معزول سابقہ خلیفہ المستعین باللہ عباسی کو معتز کے حکم سے قادسیہ کے علاقہ میں قتل کر دیا گیا۔ المستعین باللہ کی میت بغداد لا کر دفن کی گئی۔ابن کثیر: البدایۃ والنہایۃ، جلد 11، ص 41، تذکرہ واقعات سنۃ 252ھ۔ مطبوعہ لاہور۔

 253ھ 
 بروز منگل 6 رمضان 253ھ/ 9 ستمبر 867ء کو سلسلہ سہروردیہ اور سلسلہ قادریہ کے شیخ سری سقطی بغداد میں فوت ہوئے۔ تدفین بغداد میں کی گئی۔ابن کثیر: البدایۃ والنہایۃ، جلد 11، ص 46، تذکرہ واقعات سنۃ 253ھ۔ مطبوعہ لاہور۔
 بروز بدھ 27 شوال 253ھ/ 29 اکتوبر 867ء کو خلیفہ معتز کے حکم سے وصیف الترکی کو قتل کر دیا گیا۔ خلیفہ معتز نے اُس کے تمام اختیارات بغاء الصغیر کو دے دیے۔ابن کثیر: البدایۃ والنہایۃ، جلد 11، ص 42/43، تذکرہ واقعات سنۃ 253ھ۔ مطبوعہ لاہور۔شاہ معین الدین احمد ندوی: تاریخ اسلام، تذکرہ خلافت معتز باللہ العباسی، ص 232/233۔ مطبوعہ لاہور، 2004ء۔
 بروز ہفتہ 15 ذوالقعدہ 253ھ/ 15 نومبر 867ء کو چاند گرہن واقع ہوا۔ گرہن میں چاند کا زیادہ تر حصہ غائب ہو گیا اور اُس کی روشنی تقریباً ختم ہو گئی۔ گرہن کے اختتام کے وقت عراق کا نائب حاکم محمد بن عبد اللہ بن طاہر فوت ہوا۔ابن کثیر: البدایۃ والنہایۃ، جلد 11، ص 43، تذکرہ واقعات سنۃ 253ھ۔ مطبوعہ لاہور۔
 اِسی سال معتز نے اپنے بھائی ابو احمد کو سامراء سے واسط چلے جانے کا حکم دیا، وہاں سے بصرہ اور پھر وہاں سے بغداد کو روانہ کر دیا۔
 موسیٰ ابن بغاء الکبیر نے قزوین میں حسین بن احمد الکوکبی کو شکست دے کر قزوین پر قبضہ کر لیا۔
 اِس سال عبد اللہ بن محمد بن سلیمان الزینبی نے لوگوں کو حج کروایا۔

 254ھ 
 اِس سال خلیفہ معتز نے بغاء الصغیر کے قتل کا حکم دیا، قتل کے بعد اُس کے سر کو سامراء اور پھر بغداد میں سر عام لٹکایا گیا۔
 3 رجب 254ھ /یکم جولائی 868ء کو اہل بیت کے بزرگ جناب ابو الحسن علی الہادی (یعنی علی نقی) انتقال کر گئے۔
 15 ستمبر 868ء کو خلیفہ معتز نے احمد بن طولون کو مصر اور بلاد الشام کا حاکم مقرر کر دیا۔شاہ معین الدین احمد ندوی: تاریخ اسلام، تذکرہ خلافت معتز باللہ العباسی، ص 230/231۔ مطبوعہ لاہور، 2004ء۔
 اِس سال علی بن حسین بن اسمٰعیل بن عباس بن محمد نے لوگوں کو حج کروایا۔ابن کثیر: البدایۃ والنہایۃ، جلد 11، ص 47، تذکرہ واقعات سنۃ 254ھ۔ مطبوعہ لاہور۔

 255ھ 
 27 رجب 255ھ/ 11 جولائی 869ء کو خلیفہ معتز نے استعفا دے دیا اور خلافت المہتدی باللہ کے سپرد کردی۔ابن جریر طبری: تاریخ طبری، جلد 7، ص 192۔ابن کثیر: البدایۃ والنہایۃ، جلد 11، ص 49، تذکرہ واقعات سنۃ 255ھ۔ مطبوعہ لاہور۔شاہ معین الدین احمد ندوی: تاریخ اسلام، تذکرہ خلافت معتز باللہ العباسی، ص 234/235۔ مطبوعہ لاہور، 2004ء۔

 وفات 
المہتدی باللہ کی بیعتِ خلافت کے پانچویں روز ترک امرا معتز کو پکڑ کر حمام میں لے گئے جہاں اُسے غسل کرایا گیا۔ اُس کو پیاس لگی تو پانی پینے کے لیے نہ دیا گیا اور وہاں سے نکلتے ہی اُس کو برف کا پانی پلا دیا گیا جس سے معتز کا دم نکل گیا۔ یہ واقعہ ہفتہ 2 شعبان 255ھ/ 16 جولائی 869ء کو پیش آیا۔ علامہ جلال الدین سیوطی نے یہ تاریخ 8 شعبان 255ھ لکھی ہے۔مفتی زین العابدین سجاد میرٹھی/ مفتی انتظام اللہ شہابی اکبرآبادی: تاریخ ملت، جلد 2، ص 379۔ مطبوعہ لاہور، 1991ء۔جلال الدین سیوطی: تاریخ الخلفاء، ص 655، تذکرہ المعتز باللہ العباسی، مطبوعہ لاہور، 1997ء۔ معتز پہلا خلیفہ ہے جو تشنگی کی حالت میں فوت ہوا۔جلال الدین سیوطی: تاریخ الخلفاء، ص 398۔ مطبوعہ لاہور المہتدی باللہ نے نماز جنازہ پڑھائی اور قصر الصوامع کے پہلو میں معتز کو اُس کے اپنے بھائی المنتصر باللہ کے جوار میں دفن کیا گیا۔ اُس وقت عمر 24 سال تھی اور 4 سال 6 مہینے 23 دن عہدہ خلافت پر فائز رہا۔
تصغیر|475x475پکسل|تاریخ الفی کا ایک مصوری آمیز صفحہ جس میں معتز باللہ عبد اللہ ابن عبد اللہ کے نام تحائف روانہ کر رہا ہے - غالباً 1592ء- 1594ء

 اوصاف 
معتز ہر وقت عیش و نشاط میں مصروف رہتا۔ خوبیاں کم اور برائیاں زیادہ تھیں۔ فصیح، بلیغ اور زبان آور خطیب تھا۔ تدبیر و رائے میں نہایت بے بہرہ تھا۔ اُس کی والدہ قبیحہ اور دوسرے لوگ اُس کی طرف سے انتظامِ سلطنت کے معاملات سر انجام دیتے تھے جس کی وجہ سے ہر شخص تو اُمورِ مملکت میں تصرف حاصل ہوجاتا تھا اور معتز صرف دیکھتا رہتا تھا۔ اِس کا نتیجہ یہ نکلا کہ مملکت میں تغلب و تصرف کا موقع لوگوں کے ہاتھوں میں زیادہ ہو گیا اور کا رہائے سلطنت میں معتز عوام الناس کی نظروں سے اُتر گیا۔ معتز نے اپنی سواری کے ساز کو خالص طلائی بنوایا تھا۔مفتی زین العابدین سجاد میرٹھی/ مفتی انتظام اللہ شہابی اکبرآبادی: تاریخ ملت، جلد 2، ص 380۔ مطبوعہ لاہور، 1991ء۔ معتز پہلا خلیفہ ہے جس نے گھوڑوں کو طلائی زیور پہنایا وگرنہ اِس سے قبل خلفاء گھوڑوں کو نقرئی زیور پہنا دیا کرتے تھے۔

 مزید دیکھیے 
 خلافت عباسیہ
 المستعین باللہ
 المہتدی باللہ

 حوالہ جات 

زمرہ:847ء کی پیدائشیں
زمرہ:869ء کی وفیات
زمرہ:خلافت عباسیہ کے قیدی اور زیر حراست افراد
زمرہ:عباسی خلفا
زمرہ:نویں صدی کے عباسی خلفا
زمرہ:نویں صدی کی عرب شخصیات
زمرہ:نویں صدی کے مقتول حکمران
زمرہ:نویں صدی میں ایشیا کے حکمران
زمرہ:یورپ میں نویں صدی کے حکمران
زمرہ:عرب مسلم شخصیات
زمرہ:عباسی خلفا کے بیٹے
زمرہ:خاندانی شجرہ نسب سانچے
زمرہ:231ھ کی پیدائشیں
زمرہ:سامراء کی شخصیات